নিয়োগ দুর্নীতি মামলায় গ্রেফতার তৃণমূল বিধায়ক জীবনকৃষ্ণ, ৬ দিনের ইডি হেফাজত

কলকাতা: নিয়োগ দুর্নীতি মামলায় (SSC Recruitment Scam) গ্রেফতার হলেন মুর্শিদাবাদের (Murshidabad) বড়ঞার তৃণমূল কংগ্রেস (Trinamool Congress) বিধায়ক জীবনকৃষ্ণ সাহা। সোমবার সকালে ইডি আধিকারিকরা তাঁর গ্রামসহ একাধিক স্থানে তল্লাশি চালিয়ে তাঁকে আটক করে। পরে আদালতে পেশ করা হলে বিচারক প্রশান্ত মুখোপাধ্যায় ৩০ আগস্ট পর্যন্ত ইডি হেফাজতের নির্দেশ দেন। প্রতি ৪৮ ঘণ্টা অন্তর মেডিকেল চেকআপেরও নির্দেশ দিয়েছেন আদালত।

ইডি সূত্রে জানা গিয়েছে, জীবনকৃষ্ণ সাহার পাশাপাশি তাঁর স্ত্রী টগরী সাহা ও পিসি, সাঁইথিয়া পুরসভার কাউন্সিলর মায়া সাহার একাধিক ব্যাংক অ্যাকাউন্টে আর্থিক লেনদেনের প্রমাণ মিলেছে। মোট ৮টি অ্যাকাউন্ট থেকে প্রায় ৪৬ লক্ষ টাকা উদ্ধার হয়েছে। এর মধ্যে ২০২০ সালের সেপ্টেম্বর থেকে ডিসেম্বরের মধ্যে টগরী সাহার অ্যাকাউন্টে জমা পড়ে ২৬ লক্ষ টাকা। আয় উৎস নিয়ে প্রশ্ন করা হলে তিনি স্পষ্ট জবাব দিতে পারেননি, পরে জানান স্বামী জীবনকৃষ্ণই টাকা দিয়েছেন।

আরও পড়ুন: মঙ্গলবার পূর্ব বর্ধমান সফরে মুখ্যমন্ত্রী

ইডির দাবি, হানার সময় জীবনকৃষ্ণ পালানোর চেষ্টা করেন এবং নিজের ফোন নালায় ফেলে দেন। ইডির আইনজীবী ধীরজ ত্রিবেদী আদালতে বলেন, “একাধিক নথি এখনও হাতে পাওয়া যায়নি। স্ত্রী ও বাবার অ্যাকাউন্টেও টাকা লেনদেন হয়েছে। তাই বিস্তারিত জিজ্ঞাসাবাদের জন্য ৬ দিনের হেফাজত প্রয়োজন।”

অন্যদিকে, জীবনকৃষ্ণ সাহার আইনজীবী জাকির হোসেন অভিযোগ করেছেন, “ইডি ক্ষমতার অপব্যবহার করছে। তদন্তে আমরা সবসময় সহযোগিতা করেছি। এতদিন পর হঠাৎ গ্রেফতার করার কোনও যুক্তি নেই।”

বিধায়ক জীবনকৃষ্ণের বক্তব্য, “দেড় বছর ধরে আমি নিয়মিত হাজিরা দিয়েছি। চাইলে তখনই গ্রেফতার করা যেত। আজ হঠাৎ কেন? অনেকেই এই মামলায় গ্রেফতার হয়ে জামিন পেয়েছেন। আমি জামিন চাই না, সম্পূর্ণ মুক্তির আবেদন করছি।”

এর পাশাপাশি সোমবার ইডি আধিকারিকরা সাঁইথিয়ার কাউন্সিলর মায়া সাহার বাড়িতেও তল্লাশি চালান। মায়ার স্বামী সুব্রত সাহা স্থানীয় তৃণমূল নেতা। তাঁদের বাড়ি থেকে বেশ কিছু গুরুত্বপূর্ণ নথি উদ্ধার হয়েছে বলে সূত্রের খবর।

উল্লেখ্য, নবম ও দশম শ্রেণির শিক্ষক নিয়োগ দুর্নীতি মামলাতেও তদন্ত করছে ইডি। এর আগে একই মামলায় সিবিআই জীবনকৃষ্ণ সাহাকে গ্রেফতার করেছিল। দীর্ঘ কারাবাসের পর জামিন পেলেও ফের সোমবার তাঁকে ইডি গ্রেফতার করল।